Natten til tirsdag nåede vindstødene stormstyrke enkelte steder i landet - og nu er et nyt og væsentligt kraftigere blæsevejr på vej mod Danmark fra sydvest. Det har fået TV 2 Vejret til at udsende varsel om vindstød af stærk storm og vindstød af storm i den vestlige del af landet. Varslet for vindstød af stærk storm gælder fra klokken 21 til 4 onsdag morgen. Varslet for vindstød af stormstyrke længere inde i landet og længere mod nord gælder fra klokken 22 til 5. I hele perioden kan der også komme vindstød af hård og stormende kuling flere andre steder i landet. Sammen med den kraftige blæst vil regnen sile ned. Herunder kan du se, hvordan blæsevejret bevæger sig henover Danmark:  Vindstød af stærk storm Det kraftige blæsevejr skyldes et lavtryk under hastig udvikling. Vinden vil for alvor tage til i løbet af tirsdag aften, og ud på aftenen ventes middelvinden at nå stormende kuling med omtrent 21-22 meter per sekund. Storm starter til sammenligning ved 24,5 meter per sekund. Selvom middelvinden ikke ventes at nå stormstyrke, vil vindstødene – som altid – blive kraftigere end middelvinden. Langs store dele af den jyske vestkyst kan vindstødene nå stærk storm med omtrent 28-30 meter per sekund. Stærk storm er vindstyrken lige under orkan, som begynder ved 32,7 meter per sekund. Selvom vindstødene vil være mindre kraftige inde over land, ventes de alligevel at kunne nå stormstyrke flere steder i Vest- og Nordjylland. Her vil vinden kulminere omkring midnatstid og i de tidlige nattetimer. Længere østpå i landet vil vinden ikke blive ligeså kraftig, men langs kysterne kan vindstødene nærme sig stormstyrke, mens de over land vil nå hård eller stormende kuling. Giver forhøjet vandstand i Vadehavet Den kraftige blæst fra sydvest får vandstanden til at stige navnligt i Vadehavet, og vinden kulminerer samtidig med det astronomiske højvande. Derfor kan vandstanden stige op mod tre meter over dagligvande, hvilket dog heldigvis ikke udgør et problem for den ramte kyststrækning. Længst mod syd er digekronen i syv meters højde, og i Esbjerg er havnemolerne generelt mellem 2,9 og 3,4 meter høje. Længere oppe ad kysten vil vandstanden ikke stige til kritiske højder, ligesom der heller ikke vil forekomme usædvanlige vandstandsforhold i de indre danske farvande eller Østersøen. Bliver årets kraftigste blæsevejr Aftenen og nattens blæsevejr vil med stor sandsynlighed blive det kraftigste hidtil i 2020. 4. januar nåede middelvinden 21,4 meter per sekund ved Hirtshals, mens vindstødene i Skagen nåede stærk storm med 29,1 meter per sekund. Både middelvinden og vindstødene kan blive kraftigere tirsdag aften og natten til onsdag. Det bliver dog ikke vinterens kraftigste blæsevejr. For en måned siden, 15. december 2019, blev vi ramt af en regulær storm, hvor middelvinden ved Kegnæs på Als nåede 26,6 meter per sekund, mens vindstødene med 36,1 meter sekund nåede over grænsen for orkan.
TV 2 Vejret udsender varsel om kraftigt blæsevejr i den vestlige del af Danmark. Resten af landet får også en blæsende aften og nat.